[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.9.2009

COM(2009) 474 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τον καθορισμό της θέσης που πρέπει να λάβει η Κοινότητα στην Οργάνωση Αλιείας Νοτιοανατολικού Ατλαντικού

ΑΙΤΙΟΛΟΓΙΚΗ ΕΚΘΕΣΗ

Σύμφωνα με το άρθρο 300 παράγραφος 2 δεύτερο εδάφιο της συνθήκης ΕΚ, οι θέσεις που πρέπει να λαμβάνονται για λογαριασμό της Κοινότητας στις Περιφερειακές Οργανώσεις Διαχείρισης Αλιείας, όταν αυτές καλούνται να εκδώσουν αποφάσεις οι οποίες παράγουν έννομα αποτελέσματα, πλην των αποφάσεων που συμπληρώνουν ή τροποποιούν το θεσμικό πλαίσιο των οικείων συμφωνιών, πρέπει να αποφασίζονται από το Συμβούλιο με ειδική πλειοψηφία βάσει πρότασης της Επιτροπής.

Βάσει της εν λόγω υποχρέωσης και σε συνέχεια παρόμοιων αποφάσεων του Συμβουλίου και άλλων παρόμοιων προτάσεων της Ευρωπαϊκής Επιτροπής για άλλες Περιφερειακές Οργανώσεις Διαχείρισης Αλιείας, η Ευρωπαϊκή Επιτροπή υποβάλλει την παρούσα πρόταση απόφασης σχετικά με τον καθορισμό της θέσης που πρέπει να λάβει η Κοινότητα στην Οργάνωση Αλιείας Νοτιοανατολικού Ατλαντικού (SEAFO). Η παρούσα πρόταση ακολουθεί την ίδια προσέγγιση με εκείνες που αφορούν άλλες Περιφερειακές Οργανώσεις Διαχείρισης Αλιείας, ώστε να υπάρχει συνεκτικότητα.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τον καθορισμό της θέσης που πρέπει να λάβει η Κοινότητα στην Οργάνωση Αλιείας Νοτιοανατολικού Ατλαντικού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 37, σε συνδυασμό με το άρθρο 300 παράγραφος 2 δεύτερο εδάφιο,

την πρόταση της Επιτροπής,

Εκτιμώντας τα ακόλουθα:

(1) Το άρθρο 33 της συνθήκης ΕΚ, σε συνδυασμό με το άρθρο 32, προβλέπει ότι ένας από τους στόχους της Κοινής Αλιευτικής Πολιτικής είναι η εξασφάλιση του εφοδιασμού. Ο κανονισμός (ΕΚ) αριθ. 2371/2002[1] προβλέπει ότι η Κοινότητα εφαρμόζει προληπτική προσέγγιση λαμβάνοντας μέτρα που έχουν ως στόχο την προστασία και τη διατήρηση των έμβιων υδρόβιων πόρων, την εξασφάλιση της βιώσιμης εκμετάλλευσής τους και την ελαχιστοποίηση της επίπτωσης των αλιευτικών δραστηριοτήτων στα θαλάσσια οικοσυστήματα. Ο εν λόγω κανονισμός προβλέπει επίσης ότι η Κοινότητα πρέπει να επιδιώκει την προοδευτική εφαρμογή μιας προσέγγισης, όσον αφορά τη διαχείριση της αλιείας, που να στηρίζεται στο οικοσύστημα και να συμβάλλει στη διεξαγωγή αποδοτικών αλιευτικών δραστηριοτήτων στο πλαίσιο οικονομικά βιώσιμου και ανταγωνιστικού κλάδου αλιείας και υδατοκαλλιέργειας, παρέχοντας επαρκές βιοτικό επίπεδο σε όσους εξαρτώνται από αλιευτικές δραστηριότητες, λαμβάνοντας ταυτόχρονα υπόψη τα συμφέροντα των καταναλωτών.

(2) Με την απόφαση (ΕΚ) αριθ. 2002/738[2], η Ευρωπαϊκή Κοινότητα ενέκρινε την Σύμβαση σχετικά με τη διατήρηση και τη διαχείριση των αλιευτικών πόρων στο Νοτιοανατολικό Ατλαντικό με την οποία ιδρύθηκε η Οργάνωση Αλιείας Νοτιοανατολικού Ατλαντικού (SEAFO). Η επιτροπή της SEAFO έχει εξουσιοδοτηθεί να λαμβάνει μέτρα για τη διασφάλιση της μακροχρόνιας διατήρησης και της βιώσιμης χρήσης όλων των έμβιων θαλάσσιων πόρων στην περιοχή της σύμβασης.

(3) Σύμφωνα με το άρθρο 300 παράγραφος 2 δεύτερο εδάφιο της συνθήκης ΕΚ, η θέση της Κοινότητας σε οργανισμούς οι οποίοι έχουν συσταθεί βάσει περιφερειακών αλιευτικών συμφωνιών και οι οποίοι καλούνται να λάβουν αποφάσεις που παράγουν έννομα αποτελέσματα (πλην εκείνων που τροποποιούν το θεσμικό πλαίσιο των οικείων συμφωνιών), εγκρίνεται με ειδική πλειοψηφία από το Συμβούλιο κατόπιν πρότασης της Επιτροπής.

ΑΠΟΦΑΣΙZEI:

Άρθρο 1

Η θέση που πρέπει να υιοθετηθεί για λογαριασμό της Κοινότητας στην επιτροπή της Οργάνωσης Αλιείας Νοτιοανατολικού Ατλαντικού (SEAFO), όταν η εν λόγω επιτροπή καλείται να λάβει αποφάσεις οι οποίες παράγουν έννομα αποτελέσματα, καθορίζεται στο παράρτημα της παρούσας απόφασης.

Άρθρο 2

Η θέση της Κοινότητας που καθορίζεται στο παράρτημα της παρούσας απόφασης αξιολογείται και, εφόσον αυτό ενδείκνυται, αναθεωρείται από το Συμβούλιο βάσει πρότασης της Επιτροπής, το αργότερο κατά την ετήσια συνεδρίαση της επιτροπής της Οργάνωσης Αλιείας Νοτιοανατολικού Ατλαντικού (SEAFO) το 2014.

Βρυξέλλες,

Για το Συμβούλιο

Ο/Η Πρόεδρος

ΠΑΡΑΡΤΗΜΑ

Η θέση της Κοινότητας στην επιτροπή της Οργάνωσης Αλιείας Νοτιοανατολικού Ατλαντικού (SEAFO)

1. Αρχές

Στο πλαίσιο της SEAFO, η Ευρωπαϊκή Κοινότητα:

α) ενεργεί σύμφωνα με τους στόχους που επιδιώκει να επιτύχει η Κοινότητα στο πλαίσιο της Κοινής Αλιευτικής Πολιτικής, ειδικότερα μέσω της προληπτικής προσέγγισης για την επίτευξη της βιώσιμης εκμετάλλευσης των ειδών τα οποία αποτελούν αντικείμενο διαχείρισης από την SEAFO, για την προώθηση της σταδιακής εφαρμογής μιας προσέγγισης όσον αφορά τη διαχείριση της αλιείας που να στηρίζεται στο οικοσύστημα και για την ελαχιστοποίηση της επίπτωσης των αλιευτικών δραστηριοτήτων στα θαλάσσια οικοσυστήματα, καθώς και μέσω της προώθησης ενός οικονομικά βιώσιμου και ανταγωνιστικού κοινοτικού αλιευτικού τομέα, παρέχοντας επαρκές βιοτικό επίπεδο σε όσους εξαρτώνται από τις αλιευτικές δραστηριότητες και λαμβάνοντας ταυτόχρονα υπόψη τα συμφέροντα των καταναλωτών·

β) εξασφαλίζει ότι τα μέτρα που λαμβάνει η SEAFO συνάδουν με τους στόχους της σύμβασης SEAFO·

γ) εξασφαλίζει ότι τα μέτρα που λαμβάνει η SEAFO συνάδουν με το διεθνές δίκαιο, και ιδίως με τις διατάξεις της Σύμβασης των Ηνωμένων Εθνών για το Δίκαιο της Θαλάσσης, της συμφωνίας των Ηνωμένων Εθνών σχετικά με τη διατήρηση και διαχείριση των αλληλοεπικαλυπτόμενων και των άκρως μεταναστευτικών αποθεμάτων ιχθύων και της συμφωνίας για την προώθηση της τήρησης διεθνών μέτρων διατήρησης και διαχείρισης από αλιευτικά σκάφη στην ανοιχτή θάλασσα·

δ) προωθεί την εναρμόνιση με τα μέτρα που έχουν εγκριθεί από άλλες περιφερειακές οργανώσεις διαχείρισης της αλιείας·

ε) επιδιώκει τη συνέργεια με την πολιτική που ασκεί η Κοινότητα στο πλαίσιο των διμερών αλιευτικών σχέσεών της με τρίτες χώρες και τη συνοχή με την πολιτική της στον τομέα των εξωτερικών σχέσεων·

στ) εξασφαλίζει την τήρηση των δεσμεύσεων της Κοινότητας σε διεθνές επίπεδο.

2. Προσανατολισμοί

Η Ευρωπαϊκή Επιτροπή επιδιώκει, στο μέτρο του δυνατού, να στηρίξει την έγκριση από την SEAFO των ακόλουθων δράσεων:

α) αυστηρά μέτρα διατήρησης και διαχείρισης βάσει των βέλτιστων διαθέσιμων επιστημονικών γνωμοδοτήσεων για την εξασφάλιση της μακροπρόθεσμης διατήρησης και της βιώσιμης χρήσης των αλιευτικών πόρων στους οποίους εφαρμόζεται η σύμβαση SEAFO. Όπου αυτό είναι απαραίτητο, εξετάζεται η δυνατότητα λήψης ειδικών μέτρων για τα αποθέματα τα οποία υφίστανται τις επιπτώσεις της υπεραλίευσης ώστε να αποφευχθεί οιαδήποτε αύξηση των αλιευτικών δραστηριοτήτων·

β) μέτρα για να ληφθούν δεόντως υπόψη οι επιπτώσεις των αλιευτικών δραστηριοτήτων σε συναφή από οικολογικής απόψεως είδη, όπως είναι τα θαλάσσια πτηνά, τα κητοειδή, οι φώκιες και οι θαλάσσιες χελώνες·

γ) μέτρα διατήρησης και διαχείρισης για είδη τα οποία ανήκουν στα ίδια οικοσυστήματα με αυτά των αλιευόμενων αλιευτικών πόρων ή έχουν σχέση ή εξαρτώνται από αυτά·

δ) μέτρα προστασίας των ευάλωτων θαλάσσιων οικοσυστημάτων στην περιοχή της SEAFO βάσει των ψηφισμάτων της Γενικής Συνέλευσης των Ηνωμένων Εθνών·

ε) αποδοχή των αιτήσεων χωρών που ασκούν υπεύθυνη αλιεία να προσχωρήσουν στην SEAFO.

[1] ΕΕ L 358 της 31.12.2002, σ. 59.

[2] ΕΕ L 111, 20.4.2001, σ. 15